Je Guillaumes, diz Maires, de Besençon, fay savoir à touz... que je di en verité et recognois senz nulle cohaction que je hai repris et repren à touzjoursmais dou noble baron mons. Jehan de Chalon, signour d’Allay, une vigne assise ou terretoire de Vilete, ou leu que l’on dit Channedin, selon la vigne Perrin, dit Baron, que soloit estre mons. Perron, mon pere, et Guyot, son frere; laquel vigne j’ai repris dou devantdit mons. Jeham de Chalon, signour d’Allay, pour le pris de trente livres d’estevenans, lesquex je ai eu et receues dou devantdit monsignour Jehan, signour d’Allay, en bons deniers nombré et desquex je me tieng pour bien paiez; pour laquel chose je suis entrez en son homaige, save la feauté mons. l’arcevesque de Besençon et celi messire Vuillaume d’Arguel, mon uncle; en laquel vigne li devantdiz arcevesque et mess. Vuillaumes ont nulle raison et nul chalonge, mais suis lour hons d’autre chose et d’autre fié. Et ce je promet, per mon soiremant fait et doné sus sains evangiles corporelmant, pour moi et pour les miens, à devantdit monsignour Jehans de Chalon, signour d’Allay, et es suens, garder loialment et tenir senz corrumpre, tousjours et en tous leus... En tesmoignaige de laquel chose, je, li devantdiz Guillaume, ai requiz et fai mettre en cex presentes lettres le seel dou chapitre de Saint-Anathoile de Salins... Ce fut fait en l’an de grace corrant par mil CC nonante on, ou mois de jugnet.